የፖላንድ ባለኃብቶች ኢትዮጵያ ውስጥ በተለያዩ የኢንቨስትመንት ዘርፎች ለመሰማራት ፍላጎት አላቸው
አዲስ አበባ፤ መስከረም 143/2006  (ዋኢማ) – የፖላንድ ባለኃብቶች ኢትዮጵያ ውስጥ በተለያዩ የኢንቨስትመንት ዘርፎች ለመሰማራት ፍላጎት እንዳላቸው የአገሪቱ የውጭ ጉዳይ ሚኒስቴር አስታወቀ። የኢፌዴሪ የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ በፖላንድ ምክትል የውጭ ጉዳይ ሚኒስትር ቢታ ስቴልማች የተመራ የአገሪቱን የልኡካን ቡድንን ዛሬ ረፋዱ ላይ በጽህፈት ቤታቸው ተቀብለው አነጋግረዋል። አምባሳደር ብርሃነ ገብረክርስቶስ በዚሁ ጊዜ እንዳሉት ኢትዮጵያና ፖላንድ የቆየ ግንኙነት ያላቸው አገራት ቢሆኑም በፖላንድ በኩል ያለው የኢንቨስትመንት ፍሰት አናሳ ነው። ሁለቱ አገራት ያላቸውን ሁለንተናዊ ግንኙነት በኢንቨስትመንት መስክም ለማንፀባረቅ በጋራ ሊሰሩ እንደሚገባም ሚኒስትር ዴኤታው አመልክተዋል። ምክትል የውጭ ጉዳይ ሚኒስትሯ ቢታ ስቴልማች በበኩላቸው ፖላንዳውያን ባለኃብቶች በኢትዮጵያ መዋዕለ ነዋያቸውን ለማፍሰስ ከፍተኛ ፍላጎት እያሳዩ መሆናቸውን ተከትሎ አሁን ያለውን አነስተኛ የኢንቨስትመንት ፍሰት ከፍ እንደሚያደርገው ገልጸዋል። በተለይ በአውሮፓ ሰባተኛ ግዙፍ ኩባንያ የሆነው የፖላንድ የሶፍት ዌር ኩባንያ በኢትዮጵያ ውስጥ በኢንቨስትመንት መስክ ለመሰማራት እየተንቀሳቀሰ መሆኑን ጠቁመዋል። በተመሳሳይም ሌሎች ኩባንያዎች በግብርና ኢንቨስትመንት ዘርፍ ኢትዮጵያ ውስጥ ኃብታቸውን ለማፍሰስ እንደሚሹ ምክትል ሚኒስትሯ ገልጸዋል። የፖላንድ መንግሥት በግብርናው መስክ ለኢትዮጵያ ድጋፍና ሥልጠና ለመስጠት ዝግጁ መሆኑን ነው ቢታ ስቴልማች ያረጋገጡት። በርካታ ፖላንዳውያን ጎብኚዎች ኢትዮጵያን መጎብኘት እንደሚፈልጉ ምክትል ሚኒስትሯ ጠቅሰው ይህም በሁለቱ አገራት መካከል ያለውን የባህልና የሕዝብ ለሕዝብ ግንኙነት በማጠናከር ረገድ አዎንታዊ ጠቀሜታ እንዳለው አመልክተዋል። ኢትዮጵያ በአፍሪካ ባላት ቁልፍ ሚና ለፖላንድ ጠቃሚ አገር ናት ያሉት ቢታ ስቴልማች ከኢትዮጵያ ጋር በሁሉም መስክ በትብብር መሥራቷን አጠናክራ ትቀጥልበታለች ብለዋል። ፖላንድ ከ25 ዓመታት በፊት አሁን ኢትዮጵያ እየተገበረቸው ያለውን የዕድገትና ትራንስፎርሜሽን ዕቅድ ነድፋ አሁን በአውሮፓ ስድስተኛ ግዙፍ ኢኮኖሚ ያላት አገር መሆን ችላለች ብለዋል። ይህም ሁለቱን አገራት ያላቸውን ፈጣን ዕድገት የሚያመሳስላቸው ሲሆን ኢትዮጵያ በዚህ ዕቅዷ ስኬታማ ልማት ማምጣት እንደምትችል አስረድተዋል። የልዑካን ቡድኑ በኢትዮጵያ ቆይታው የመከላከያ የብረታ ብረትና ኢንጂነሪንግ ኮርፕሬሽን የሥራ እንቅስቃሴን በቦታው ተገኝቶ ተመልክቷል። በዛሬው ዕለትም የኢትዮጵያና የፖላንድ የውጭ ጉዳይ ሚኒስቴሮች በጋራ መሥራት የሚያስችላቸውን የትብብር ማዕቀፍ ስምምነቶችን ተፈራርመዋል። ኢትዮጵያን ጨምሮ የአፍሪካ አገራትን ተጠቃሚ የሚያደርግ “ጎ አፍሪካ” የተሰኘ አዲስ የትብብር ማዕቀፍ ፖላንድ ነድፋ ለተግባራዊነቱ እየሰራች መሆኗንም ጠቁመዋል። እንደ ኢዜአ ዘገባ  በመጪው ኅዳር ወር ላይም የፖላንድና የአፍሪካ ትብብርን የሚያጎለብት ጉባዔም ፖላንድ ውስጥ እንደሚካሄድ ምክትል ሚኒስትሯ አስታውቀዋል።